|  |
| --- |
|  Referat |
| **Emne:** | Institutledermøde |
| **Dato og tidspunkt:** | 19. september 2017 |
| **Sted:** | Mødelokale 6 |
| **Deltagere:** | Dekanen, Lars G. Binderup (forlod mødet efter behandling af punkt 7), Steffen Nordahl Lund, Anne Jensen, Per Krogh Hansen, Martin Rheinheimer, Mads Funding og Gitta Stærmose |
| **Øvrige deltagere:** | Claudio Pica, Wendy A. Engelberts, Kristoffer L. Nielbo og Rune Nørgaard (punkt 1), Marie-Louise Wethje-Raabe (punkt 2) og Alexandra Holsting (punkt 4), |
| **Rækkefølge:** | **1, 5, 7, 4, 3, 2, 6, 8** |
|  |  |

**Dagsorden:**

|  |  |
| --- | --- |
|  | Præsentation af SDU’s eScience Center v/Claudio Pica og Wendy A. Engelberts. |

Lederen af SDU’s eScience Center Claudio Pica, administrator Wendy A. Engelberts, lederen af enheden for humanistisk eScience, lektor Kristoffer L. Nielbo samt chefkonsulent Rune Nørgaard Jørgensen deltog i mødet.

Lektor Kristoffer L. Nielbo, der er tiltrådt som leder af enheden for humanistisk eScience, præsenterede kort sig selv.

Claudio Pica præsenterede herefter SDU eScience Center, der er en kompetence- og forskningsbaseret organisation for fælles eScience infrastrukturer, som yder brugersupport til forskere på tværs af fakulteterne, og som udvikler fremtidige eScience infrastrukturer og services. Han orienterede om mulighederne for bearbejdning af komplekse og datatunge forskningsspørgsmål. Opbevaring (storage) af data fra SDU’s forskere forventes at være mulig med udgangen af 2017. Fra juni 2018 forventer centret at kunne tilbyde cloud services. Der er planer om opbygning af en platform for datamanagement både for SDU og nationalt således, at data gøres delbare og tilgængelige for andre forskere. Centret forventes at være i tæt samspil med HUM eScience.

Kristoffer L. Nielbo deltager gerne i institutmøder med henblik på at synliggøre de muligheder, der ligger i eScience og samtidig selv erhverve sig viden om behov for vejledning, assistance, træning i brug af eScience.

|  |  |
| --- | --- |
|  | Ansættelsessamtaler – form og indhold samt pre-screening. |

Fuldmægtig Marie-Louise Wethje-Raabe deltog i mødet.

Institutlederkredsen drøftede muligheden for ændring af ansættelsessamtalernes form og indhold. Der blev givet udtryk for fordele og ulemper ved den nuværende form og deltagerkreds. Mads Funding præciserede, at man i sine valg skal være opmærksom på, at personalejuridiske krav om fortrolighed støder op i mod ønsket om åbne forelæsninger, rundvisning af potentielle medarbejdere mm.

Det blev aftalt, at Marie-Louise Wethje-Raabe tager kontakt til de enkelte institutledere i forhold til ansættelsessamtalers længde, antal deltagere og pauser.

Problematikken omkring ’genbedømmelse’ af indsendte videnskabelige arbejder blev vendt. Det bør overvejes om omfanget af bedømmelse kan reduceres.

*Det er efterfølgende afklaret, at omfanget af bedømmelse kan reduceres således:*

*En kort fagkritisk bedømmelse af den enkelte publikation og relevans i forhold til opslagets ordlyd.*

*Beskrivelse af de undervisnings- og formidlingsmæssige kompetencer.*

*Konklusion*

Institutlederkredsen drøftede kort pre-screeningsmodellen.

|  |  |
| --- | --- |
|  | Forskningskommunikationsprisen 2018. |

Mulige kandidater blev bragt i spil. Dekanen og relevant institutleder afgør, hvem der skal indstilles som fakultetets kandidat til Forskningskommunikationsprisen 2018.

|  |  |
| --- | --- |
|  | Talentprogram i sprog. |

Lektor Alexandra Holsting deltog i behandlingen af punktet.

Siden institutlederkredsens behandling den 24. april 2017 er forslag til talentprogram videreudviklet. Selve definitionen af et talentprogram blev kort vendt.

Institutlederkredsen var positiv stemt over for udvikling af de studerendes egne uddannelsesmuligheder inden for normeret tid. Optag vil ske på baggrund af en individuel vurdering. Det blev diskuteret, om talent-begrebet udvandes ved, at alle, som har gennemført deres hidtidige uddannelser på normeret tid, kan optages, og ved at der ikke er tale om kurser på et ekstra højt niveau, men blot kurser, der er samlæst med eksisterende propædeutik-, BA- eller KA-undervisning.

Optag foreslås pr. 1. februar 2018, dog 1. september 2018 hvor studierne har en anden progression. Talentprogrammet genvurderes foråret 2020.

Uddannelsesrådet, samt Akademisk Råd, drøfter udbud af det fakultære talentprogram inden indsendelse til Rektors Uddannelsesråd.

|  |  |
| --- | --- |
|  | Fællesbestemmelser for deltidsuddannelser v/prodekanen. |

Prodekanen redegjorde for forslaget fra Uddannelse & Kvalitet. Tanken bag forslaget er, at de samme bestemmelser skal være gældende for masterafhandlinger som for kandidatuddannelser.

Institutlederkredsen drøftede forslagets elementer, betalingsstuderendes vilkår mm.

Der var enighed om at

* masterstuderende indtil videre kan forvente et omfang af 10 timers vejledning. Vejledningsnormen vil indgå i de kommende normdrøftelser.
* hvis der allerede eksisterer mundtligt forsvar af masterafhandlingen, vil dette blive fastholdt, såfremt de respektive studier/studienævn ønsker dette. Det står studienævnet frit om der udarbejdes masterudtalelse eller kun gives en karakter.

|  |  |
| --- | --- |
|  | D-IAS – associerede forskere. |

Institutlederne anmodes om at fremsende navne på kandidater (så vidt det er muligt både en kvinde og en mand) som mulige associerede til D-IAS. Tilbagemelding til Gitta Stærmose senest den 17. oktober. Sagen vil blive behandlet på institutledermødet den 24. oktober.

|  |  |
| --- | --- |
|  | Timekompensation til DVIP for udarbejdelse af svar på eksamensklager. |

Prodekanen redegjorde kort for baggrunden. Der var enighed i institutlederkredsen om, at DVIP kan kompenseres for udarbejdelse af svar på eksamensklager. Den respektive institutleder vurderer rammerne for timekompensation ad hoc.

På forespørgsel blev det oplyst, at der ikke er taget stilling til kompensering af DVIP's deltagelse i forsknings- og faggrupper.

Der blev udtrykt ønske om afholdelse af fx ½ dags kursus om regler/praksisser i forbindelse med afvikling af undervisningsforløb og eksaminer.

Prodekanen orienterede om den positive modtagelse af den nye FAQ for udenlandske medarbejdere <https://www.sdu.dk/en/om_sdu/fakulteterne/humaniora/ledelse_administration/teaching_and_exams>. Der er udtrykt ønske om yderligere detaljeringsgrad.

|  |  |
| --- | --- |
|  | Økonomi. |

Dekanen orienterede om den økonomiske situation. Der holdes budgetmøder med institutlederne i uge 39.

|  |  |
| --- | --- |
|  | Nyt fra- Direktionen/dekanen/HSU- Prodekanen- Institutledere - Sekretariatschef |

Punktet blev udsat.

|  |  |
| --- | --- |
|  | Eventuelt |

Intet at bemærke.

Med venlig hilsen

Simon Møberg Torp

Dekan